# Lúdas Matyi*színes magyar animációs film, 1977, rendező: Dargay Attila, 70 perc*

rendező: Dargay Attila

Ajánlott korosztály: 5–6. osztály

**Tantárgyi kapcsolatok:** magyar nyelv és irodalom, történelem, hon- és népismeret, etika, vizuális kultúra, digitális kultúra

**A film kapcsán feldolgozható témák:**

* igazság és igazságtalanság
* törvény és önkényuralom
* bátorság
* kapzsiság
* büntetés, bosszú
* önzetlenség, jószívűség

**Feldolgozást segítő kérdések:**

* Kik készítik az animációs filmeket, mi lehet a feladatuk a film készítése során?
* Láttad már Dargay Attila, a Lúdas Matyi rendezőjének Az erdő kapitánya, a Vuk, a Szaffi, A hetedik testvér, a Pom Pom meséi, a Gusztáv és A három nyúl című animációs filmjeit?
* Az elbeszélő költeményhez képest mely jelenetek nem szerepelnek a filmben?
* A film mely jelenetei nem szerepelnek az eredeti műben?
* Láttad az élőszereplős Lúdas Matyit (1949)? Ha igen, melyik feldolgozás áll hozzád közelebb?
* Milyen Döbrögihez és Lúdas Matyihoz hasonló karaktereket ismersz más filmekből?
* Melyik volt a kedvenc jeleneted?
* Vajon miért nem lázadnak fel Döbrögi katonái és az ispán? Miért kezdenek el nevetni a katonák, miután megfenyegeti Lúdas Matyi Döbrögit, rögtön a verés után?
* Mi rossz dolgokat tesz Döbrögi a rajzfilm során?
* Ismersz-e még olyan történetet (lehet irodalmi mű és film is), ahol a főhős bosszút áll egy korábbi sérelme miatt?
* Miért vár éveket Lúdas Matyi a bosszúval?
* Melyik jelenet lepett meg a legjobban?

**Feladatok:**

* Válassz ki a filmből 1–2 perces jelenetet, és rajzolj hozzá 4–8 képből álló pálcika figurás storyboardot\*.
* Írd le röviden a Lúdas Matyi történetét visszafele, kezdd a történet végével, az utolsó jelenettel.
* Gyűjtsd össze belső és külső tulajdonság szerint, hogy mi a különbség a gyerekkori és a felnőttkori Lúdas Matyi között!
* Nézd meg ezt a [részletet](https://vimeo.com/357539061) a filmből, majd nézd meg újra, de másodszor úgy, hogy vedd le teljesen a hangerőt. Próbálj visszaemlékezni, hogy mit hallottál a jelenet alatt, és írd le. Még egyszer nézd meg hanggal. Mi az, amit igen, és mely hangokat, hangeffekteket, zenei részt nem írtál le?
* Mi lehetett volna a mese folytatása, ha Döbrögi meggondolja magát, és nem kap Lúdas Matyi botütést?

\* A storyboard vagy képes forgatókönyv egy olyan,
filmgyártásban, filmanimációban használt eszköz,
technikai forgatókönyv, melynek segítségével
a történetet tudják vizuálisan megjeleníteni
még a forgatás vagy animálás megkezdése előtt.
A stroyboard lehet egyszerű, vagy részletesen,
képregényszerűen megrajzolt.